
                                                       E L Ő T E R J E S Z T É S
              
a „Nők 40 év szolgálati jogviszonya megszerzésének elősegítése” program keretében nyújtott            bérköltség támogatás elnyerésére benyújtandó pályázatról



Martfű Város Önkormányzata Képviselő-testületének 

Előkészítette: Hegedűsné Blaskó Anikó aljegyző 

Véleményező: Pénzügyi Ügyrendi és Városfejlesztési Bizottság

Döntéshozatal: egyszerű többség

Tárgyalási mód: nyilvános ülés




Tisztelt Képviselő-testület!


A Nemzetgazdasági Minisztérium a „Nők 40 év szolgálati jogviszonya megszerzésének elősegítése” elnevezésű központi munkaerő-piaci programjával kívánja elősegíteni a legalább 1 hónapja nyilvántartott álláskereső nők elhelyezkedését.

A célcsoportba tartoznak a 60. életévüket betöltött nők, jogosultsági idejükre tekintet nélkül, valamint azok az 55. életévüket beöltött nők, akik már legalább 37 év jogosultsági idővel rendelkeznek.

A program célja nyilvánvalóan nem csak a nyugdíj eléréséhez szükséges hiányzó jogosultsági idő megszerzése, hanem a meglévő szolgálati idő bővítése, a pályázati feltételeknek megfelelő nőkre vonatkozóan. 

A munkaadók a teljes munkaidejű munkaviszonyban történő foglalkoztatás esetén 10 hónap bérköltség támogatásra pályázhatnak, melyhez 2 hónapos továbbfoglalkoztatási kötelezettséget kell vállalniuk.

A munkanélkülieknek a programba történő bevonására 2014. április 30-ig van lehetőség, amely egyben azt is jelenti, hogy ezen időpontig kell a támogatott foglalkoztatást megkezdeni.

Martfű Város Önkormányzata jelenleg 1 fő, a feltételeknek megfelelő nő 10 hónapos foglalkoztatására tud pályázni a minimálbér teljes bérköltségének támogatására.


Tisztelt Képviselő-testület!


Mindezek alapján kérem, hogy az előterjesztést megtárgyalni és az alábbi határozati javaslatot elfogadni szíveskedjenek:


………/2014. (……...) Ö. határozat

a „Nők 40 év szolgálati jogviszonya megszerzésének elősegítése” program keretében nyújtott bérköltség támogatás elnyerésére benyújtandó pályázatról

Martfű Város Önkormányzatának Képviselő-testülete megtárgyalta és elfogadja a „Nők 40 év szolgálati jogviszonya megszerzésének elősegítése” program keretében nyújtott bérköltség támogatás elnyerésére benyújtandó pályázatról szóló előterjesztést és az alábbi határozatot hozza:

Martfű Város Önkormányzatának Képviselő-testülete felhatalmazza a Polgármestert, hogy Martfű Város Önkormányzata nevében 1 fő 10 hónapos foglalkoztatására pályázatot nyújtson be a „Nők 40 év szolgálati jogviszonya megszerzésének elősegítése” program keretében a szakmai minimálbérhez kapcsolódó bérköltség támogatás elnyerésére, egyben kötelezettséget vállal a programba bevont munkanélkülinek további 2 hónap saját költségvetés terhére történő foglalkoztatására.

Határidő: 2014. április 30.
Felelős: Polgármester

Erről értesülnek:
1./ J.N.Szolnok Megyei Kormányhivatal, Szolnok,
2./ Valamennyi Képviselő, Helyben,
3./ Irattár.


M a r t f ű, 2014. március 18.





                                                                                                                                 Dr. Kiss Edit
											polgármester


Látta: Szász Éva 
	jegyző

